钦定古今图书集成/明伦汇编/闺媛典/第002卷 > 宋尚宫女论语 > 《事夫章第七》
## 钦定古今图书集成/明伦汇编/闺媛典/第002卷 > 宋尚宫女论语 > 《事夫章第七》

‘女子出嫁，夫主为亲。前生缘分，今世婚姻。将夫比天，
其义非轻。夫刚妻柔，恩爱相因。居家相待，敬重如宾。
夫有言语，侧耳详听。夫有恶事，劝戒谆谆。莫学愚妇，
惹祸临身。夫若出外，须记途程。黄昏未返，瞻望思寻。
停灯温饭，等候敲门。莫学懒妇，先自安身。夫如有病，
终日劳心。多方问药，遍处求神。百般治疗，愿得长生莫学蠢妇，全不忧心。夫若发怒，不可生嗔。退身相让，
忍气吞声。莫学泼妇，斗闹频频。粗丝细葛，熨帖缝纫。
莫教寒冷，冻损夫身。家常茶饭，供待殷勤。莫教饥渴，
瘦瘠苦辛。同甘同苦，同富同贫，死同棺椁，生共衣衾。
能依此语，和乐瑟琴。如此之女，贤德声闻。